Verwoerd-kleinseun verwelkom verwydering van gedenkplaat by USUniversiteit Stellenbosch ŉ Gedenkplaat ter ere van die destydse eerste minister, dr. Hendrik Verwoerd, is Woensdagaand van ŉ gebou by die Universiteit Stellenbosch (US) verwyder. Die spasie waar die gedenkplaat verwyder is, is tydelik met die nasionale vlag toegegooi as ŉ simbool van eenheid. Die gedenkplaat sal in die universiteit se argiewe gebêre word tot daar besluit is wat om daarmee te doen. Verwoerd se kleinseun, Wilhelm, het die geleentheid bygewoon en die skare toegespreek. “Ek kies salf in plaas van sout as ŉ Verwoerd. Ek sien die seer van swart Suid-Afrikaners,” het Wilhelm volgens die universiteit se Twitter-profiel gesê. Wilhelm het gesê hy hoop die verwydering van die gedenkplaat dra ’n gevoel van genesing oor. Wim de Villiers, rektor en visekanselier, het tydens die verwydering studente genooi om “die pad van inklusiwiteit saam te praat en te stap”. De Villiers het benadruk dat die universiteit ernstig is oor transformasie aangesien dit baie belangrik is vir onderwys. “Aan die een kant beteken transformasie die aanspreek en herstel van wat in die verlede verkeerd was; aan die ander kant beteken dit die bou van ’n beter toekoms vir almal.” De Villiers het tydens die geleentheid ’n verklaring namens almal daar voorgelees, wat verklaar dat die verwydering van die gedenkplaat die universiteit se verbintenis tot regstelling illustreer sowel as die totstandkoming van ŉ kampus wat vir almal verwelkomend is. Daar is ook verklaar dat die gebeurtenis gedien het as ’n bevestiging van erkenning van die universiteit se bydrae tot ongeregtighede in die verlede. Nico Koopman, dekaan van die fakulteit teologie, het gesê die verwydering van die gedenkteken is ŉ kwesbare daad in die sin dat party dit kan beskryf as “te min te laat”. News24